Ügyiratszám: HSZ/37817-1/2022**.**

Látta:

**----------------------------**

Bárdos Ilona

 *gazdasági irodavezető*

**JEGYZŐKÖNYV**

**Hajdúszoboszló Város Önkormányzatának**

*Pénzügyi és Gazdasági Bizottsága 2022. december 14-én 1400 órakor kezdődő nyílt üléséről*

**Helye:** Hajdúszoboszlói Polgármesteri Hivatal, „A” épület, Pávai Vajna Ferenc terem.

**Jelen vannak** a csatolt jelenléti ív szerinti bizottsági tagok: Harsányi István elnök, Mester József, dr. Sóvágó László, Nagy Attila, Tóth Márta

**A Polgármesteri Hivatal részéről jelen vannak:** dr. Morvai Gábor jegyző, Bárdos Ilona gazdasági irodavezető, Szilágyiné Pál Gyöngyi városfejlesztési irodavezető, Dede Erika egészségügyi, szociális irodavezető, Kovács Zoltán kabinetvezető-helyettes, dr. Póti Krisztián vagyongazdálkodási referens

**Jelen vannak továbbá:** Czeglédi Gyula polgármester, dr. Kovács Gergely alpolgármester, Jónás Kálmán önkormányzati képviselő, Kanizsay György Béla önkormányzati képviselő, a Városfejlesztési és Műszaki Bizottság tagja, Veres József a Városfejlesztési és Műszaki Bizottság tagja, Nyéki István a Hajdúszoboszlói Városgazdálkodási Nonprofit Zrt. vezérigazgatója, Matyasovszki Mónika a Hajdúvolán képviseletében, Strabach Norbert a Hajdúvolán képviseletében, Nagy Csaba belső ellenőrzési vezető

**Jegyzőkönyvvezető:** Balla Lászlóné

Harsányi István: Köszöntöm a megjelenteket. Az aláírt jelenléti ív alapján megállapítom, hogy a Pénzügyi és Gazdasági Bizottság 5 fővel határozatképes. A meghívóban kiküldött napirendi javaslathoz érkezett plusz anyag „*Előterjesztés a Hajdúszoboszló zártkert 9531 hrsz. alatti ingatlant érintő elővásárlási jogról való lemondásról.” címmel, illetve tárgyalnia kellene a bizottságnak az „Előterjesztés a Gasztro tér hasznosítási pályázata kapcsán. című anyagot.* Van-e más javaslat? – amennyiben nincs, kérem, szavazzunk.

Aki elfogadja a kettő plusz előterjesztések napirendre vételét, kérem jelezze.

A Pénzügyi és Gazdasági Bizottság 5 igen szavazattal támogatta a kettő plusz előterjesztés napirendre vételét.

Aki a napirendi javaslatot a módosításokkal elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) ellenszavazat és tartózkodás nélkül elfogadta a módosított napirendi javaslatot (a döntéshozatalban 5 fő vett részt).

**178/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadta a napirendi javaslatot.**

**Napirend:**

1. Előterjesztés a helyi menetrend szerinti autóbuszközlekedés bevételeinek és kiadásainak várható alakulásáról 2022. és 2023. évekre vonatkozóan. (képviselő-testületi ülés 01. napirend)

Előadó: városfejlesztési irodavezető

1. Tájékoztatás a helyi menetrendszerinti autóbusz-közlekedés 2022. I-III. negyedévi működéséről. (képviselő-testületi ülés 02. napirend)

Előadó: városfejlesztési irodavezető

1. Előterjesztés 2023. évi belső ellenőrzési terv jóváhagyására. (képviselő-testületi ülés 03. napirend)

Előadó: jegyző, belső ellenőrzési vezető

1. Előterjesztés Civil szervezeteknek nyújtott 2021. évi önkormányzati támogatások felhasználásának ellenőrzése. (csak bizottsági anyag)

Előadó: jegyző, belső ellenőrzési vezető

1. Javaslat a 2022. évi költségvetési rendelet módosítására. (képviselő-testületi ülés 05. napirend)

Előadó: gazdasági irodavezető

1. Előterjesztés garázs felépítmény elővásárlási jog gyakorlására. (képviselő-testületi ülés 06. napirend)

Előadó: gazdasági irodavezető

1. Előterjesztés Szilvalin-Gondozó Kft. ajánlatáról a hiányzó szociális, gyermekvédelmi ellátásokkal kapcsolatban. (képviselő-testületi ülés 13. napirend)

Előadó: egészségügyi, szociális irodavezető

1. Előterjesztés szándéknyilatkozat fogyatékosok nappali ellátásával kapcsolatban. (képviselő-testületi ülés 14. napirend)

Előadó: egészségügyi, szociális irodavezető

1. Előterjesztés a Magyar Vöröskereszt Hajdúszoboszlói Területi Szervezetének elhelyezéséről. (képviselő-testületi ülés 15. napirend)

Előadó: Nyéki István vezérigazgató

1. Javaslat a köztemetőkről és temetkezési rendjéről szóló önkormányzati rendelet módosítására. (képviselő-testületi ülés 16. napirend)

Előadó: városfejlesztési irodavezető

1. Beszámoló a 2022. évi beruházási, felújítási munkákról. (képviselő-testületi ülés 17. napirend)

Előadó: városfejlesztési irodavezető

1. Előterjesztés a bölcsődei tagintézmény kivitelezéséhez szükséges saját többletforrás igényről. (képviselő-testületi ülés 18. napirend)

Előadó: városfejlesztési irodavezető

1. Tájékoztatás a bölcsőde kivitelezéséhez szükséges, Támogató felé benyújtott többletforrás igényről. (képviselő-testületi ülés 19. napirend)

Előadó: városfejlesztési irodavezető

1. Előterjesztés közvilágítási feladatellátáshoz szükséges forrás biztosításáról. (képviselő-testületi ülés 20. napirend)

Előadó: városfejlesztési irodavezető

1. Előterjesztés a TOP\_PLUSZ pályázatokhoz kapcsolódó többlet önerő biztosításáról. (képviselő-testületi ülés 22. napirend)

Előadó: városfejlesztési irodavezető

1. Előterjesztés a Gasztro tér hasznosítási pályázata kapcsán

Előadó: városfejlesztési irodavezető

1. Előterjesztés a Hajdúszoboszló zártkert 9531 hrsz. alatti ingatlant érintő elővásárlási jogról való lemondásról.

Előadó: gazdasági irodavezető

Tájékoztatók, bejelentések

**1. napirend**

***Előterjesztés a helyi menetrend szerinti autóbuszközlekedés bevételeinek és kiadásainak várható alakulásáról 2022. és 2023. évekre vonatkozóan. (képviselő-testületi ülés 01. napirend)***

Harsányi István: van-e kiegészítés?

Matyasovszki Mónika: az előterjesztésben szerepel, hogy 2023. február 01-től 30 %-os viteldíj emelést szeretne az önkormányzat. A díjemelés időpontjának módosítását szeretnénk kérni 2023. március 01-re, mivel december vége felé már senki nem dolgozik, üzletszabályzat módosítás szükséges hozzá, illetve 30 napos meghirdetési határidő.

Harsányi István: van-e kérdés? – vélemény? – amennyiben nincs, kérem szavazzunk. Aki az előterjesztést elfogadja, az elhangzott határidő módosítással, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) 1 tartózkodás szavazattal (dr. Sóvágó László,) és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**179/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága a Volánbusz Zrt. helyi közforgalmú autóbusz-közlekedés bevételeinek és ráfordításainak és egyéb körülményeinek 2022. és 2023. évi várható alakulásáról szóló tájékoztató anyagát elfogadja.**

**Hajdúszoboszló Város Önkormányzatának Pénzügyi és Gazdasági Bizottsága támogatja, hogy a Volánbusz Zrt.-t készítse elő a Közszolgáltatási Szerződés 4. sz. melléklete III. Fejezet 1. pontjának módosítását a 2023. év március 01. napjától érvényes viteldíjak 30%-os emelésére vonatkozóan, az alábbiak szerint:**

|  |  |  |
| --- | --- | --- |
|  | **Menetjegy és bérlettípusok** | **Ár** |
| **a)** | **teljesárú vonaljegy** | **410,-Ft/db** |
| **b)** | **a hó 1. napjától a következő hó 5. napjáig érvényes egyvonalas havi bérlet** | **4780,-Ft/db** |
| **c)** | **a hó 1. napjától a következő hó 5. napjáig érvényes összvonalas havi bérlet** | **6700,-Ft/db** |
| **d)** | **a hó 1. napjától a következő hó 5. napjáig érvényes tanuló, nyugdíjas havi bérlet** | **4470,-Ft/db** |
| **e)** | **bérletigazolvány** | **120,-Ft/db** |

Határidő: 2022. december 15.

Felelős: bizottsági elnök

*A Városfejlesztési és Műszaki Bizottság 4 igen egyhangú szavazattal támogatta* *a helyi menetrend szerinti autóbuszközlekedés bevételeinek és kiadásainak várható alakulásáról 2022. és 2023. évekre vonatkozóan előterjesztést.*

**2. napirend**

***Tájékoztatás a helyi menetrendszerinti autóbusz-közlekedés 2022. I-III. negyedévi működéséről. (képviselő-testületi ülés 02. napirend)***

Harsányi István: van-e kiegészítés? – nincs. Kérdés? – vélemény? –amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**180/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága a Volánbusz Zrt 2022. I-III. negyedévekre vonatkozó helyi menetrendszerinti autóbusz közlekedés beszámolójában foglaltakat 7.266.000 Ft önkormányzati forrású ellentételezéssel elfogadja.**

Határidő: 2022. december 15.

Felelős: bizottsági elnök

*A Városfejlesztési és Műszaki Bizottság 4 igen egyhangú szavazattal elfogadta a helyi menetrendszerinti autóbusz-közlekedés 2022. I-III. negyedévi működéséről tájékoztatást.*

Matyasovszki Mónika és Strabach Norbert a Hajdúvolán képviselői távoztak az ülésről.

1. **napirend**

***Előterjesztés 2023. évi belső ellenőrzési terv jóváhagyására. (képviselő-testületi ülés 03. napirend)***

Harsányi István: van-e kiegészítés? Kérdés? – vélemény? –amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**181/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a 2023. évi belső ellenőrzési terv jóváhagyására előterjesztést és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

1. **Hajdúszoboszló Város Önkormányzatának Képviselő-testülete az Önkormányzat irányítása alá tartozó költségvetési intézményeire vonatkozó 2023. évi ellenőrzési tervet jóváhagyja.**
2. **Hajdúszoboszló Város Önkormányzatának Képviselő-testülete a Polgármesteri Hivatalra vonatkozó 2023. évi ellenőrzési tervet jóváhagyja.**

Határidő: 2022. december 15.

Felelős: bizottsági elnök

1. **napirend**

***Előterjesztés Civil szervezeteknek nyújtott 2021. évi önkormányzati támogatások felhasználásának ellenőrzése. (csak bizottsági anyag)***

Harsányi István: vendégünkre tekintettel előre vesszük a csak bizottsági anyag tárgyalását. Van-e kiegészítés? – nincs. Kérdés? – vélemény? –amennyiben nincs, kérem szavazzunk. Aki az előterjesztést támogatja, kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**182/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága a Látássérültek Északalföldi Regionális Egyesülete Hajdúszoboszlói Körzeti Csoportja, a Keresztény Értelmiségiek Szövetsége Hajdúszoboszlói Tagcsoportja és a „GÁZLÁNG” Súlyemelő Egyesület részére nyújtott 2021. évi önkormányzati támogatások felhasználásának ellenőrzéséről készített jelentéseket elfogadja.**

Határidő: azonnal

Felelős: jegyző, belső ellenőrzési vezető

Nagy Csaba belső ellenőrzési vezető távozott az ülésről.

1. **napirend**

***Javaslat a 2022. évi költségvetési rendelet módosítására. (képviselő-testületi ülés 05. napirend)***

Harsányi István: van-e kiegészítés? – nincs. Kérdés? – vélemény? –amennyiben nincs, kérem szavazzunk. Aki az előterjesztést támogatja, kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**183/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a 2022. évi költségvetési rendelet módosítására irányuló javaslatot és rendelettervezetet, és javasolja elfogadásra Hajdúszoboszló Város Önkormányzata Képviselő-testületének.**

Határidő: 2022. december 15.

Felelős: bizottsági elnök

1. **napirend**

***Előterjesztés garázs felépítmény elővásárlási jog gyakorlására. (képviselő-testületi ülés 06. napirend)***

Harsányi István: van-e kiegészítés? – nincs. Kérdések következnek.

Kanizsay György Béla: hány ilyen garázs van ott?

Bárdos Ilona: úgy emlékszem 19, az önkormányzat tulajdonában jelenleg egy van.

dr. Kovács Gergely: ennek a garázssornak a kérdése többször felmerült. Ez a bölcsőde mellett található, ahol folyamatos parkolási gondok voltak, vannak, - bár történtek konstruktív előre lépések. Korábban arról beszéltünk, hogy megoldást jelenthetne, ha ezen garázssor helyén a parkolás lenne megoldva. Úgy gondolom, hosszú távon az lenne az érdekünk, hogy minél több garázs az önkormányzat tulajdonába kerüljön, akár elővásárlás, akár direkt megkeresés révén. Ha jelen vételárból indulunk ki, akkor összesen 19 millió forintról beszélünk, ami összességben nem nagy ár, azért a területért. Javaslatom, hogy az önkormányzat ne mondjon le elővásárlási jogáról, és vegye meg ezt a garázst, ha jogilag még van lehetőség rá.

dr. Póti Krisztián: a megkeresésben 8 napot írtak, de jeleztem az ügyvédnek, hogy ehhez mindenképp testületi döntés szükséges.

Jónás Kálmán: arra van-e lehetőség, hogy mondjuk egy éves határidővel felajánljuk a jelenlegi bérlőknek az eladás lehetőségét? – az önkormányzat egy bizonyos összegért felvásárolná ezeket a garázsokat.

dr. Morvai Gábor: igen van rá lehetőség, amennyiben ez a szándéka az önkormányzatnak és a forrás rendelkezésre áll.

Jónás Kálmán: az hogyan kerülhető el, hogy a következő ilyen garázsvásárlás ne három millió forintért, hanem reális áron történjen?

Czeglédi Gyula: egyetértek alpolgármester úr módosító javaslatával. Összességében az 1 millió forintos ár, egy biztató ár, ez egy minta lehet a későbbi alkuk esetében, vagy ha valakik netán perbe mennének ez ügyben. Ezt a vásárlást mindenképp realizálni kellene, még akár úgy is, ha bérbe adjuk annak, aki most ki akarta venni. Ez egy év alatt megtérülő jó befektetés lehet. Én mindenképp támogatom és javasolom, hogy a bizottság is így támogassa.

dr. Póti Krisztián: ha ez az elvárt stratégia, természetesen ebbe az irányba megyünk. Az egymillió forint hihetőségéről azt gondolom, hogy ebbe az adásvételi szerződésbe, nem valós árat írtak le a felek, nyilván ez az ő jogi felelősségük. Ez ahhoz vezet, hogy a következő szerződésekben sem lesznek valós számok, abban biztos vagyok ezek a garázsok nem ennyi összegért cserélnek gazdát, ebben az ügyletben sem egymillió forint volt, pontosan azért, mert semmilyen nyilvántartásban, sehol nem jelenik meg ez az adásvétel. Nincs ráhatásunk, hogy milyen okból nem írták bele a valós árat, ezt semmilyen hatóság nem látja valójában. Talán majd valaki tesz egy önkéntes bejelentést a megfelelő hatóság felé erről. Tehát arra hívom fel a figyelmet, hogy nézzük ezt az oldalát is az ügyletnek, természetesen meg tudjuk tenni, hogy egymillió forintért vételi ajánlatot teszünk, de arról nem vagyok meggyőződve, hogy ez valós eredményhez fog vezetni. Ingatlannyilvántartáson kívüli vételek zajlanak, ezért az elővásárlási jogunk is –ami vagy van, van nincs – esetleges, nem tudjuk megmondani a valós árat.

Harsányi István: hasonló a helyzet a Jókai soron lévő pavilonokéhoz. Nem lenne jó ötlet, hogy 2-3 millió forintot adjunk ezért a felépítményekért, mikor meg tudjuk venni egy millió forintért is. Egyetértek alpolgármester úrral, a város érdeke, hogy kitisztuljon az a terület, sőt a tulajdoni viszonyokat is rendezni kellene.

Mester József: ha ez a feltevés megállja a helyét, akkor ez az eladó jól kiszúrt magával, ha 3 millióért akarta eladni, most az önkormányzattól csak egy millió forintot fog kapni, ha ezt szavazzuk meg. Ez egy precedens ár lehet a vételek tekintetében. Nem gondolom, hogy valaki próbálkozik az árak felsrófolásával, hisz az önkormányzat nem fogja megvenni bármilyen áron, és nem is tudják majd eladni, mert az önkormányzat nem járul hozzá a bérleti szerződések újrakötéséhez - ezt meg kell jogilag vizsgálni, nem jogfolytonos-e a bérleti szerződés. Azt gondolom, hogy ez most lefele fogja tolni az értéket.

dr. Kovács Gergely: véleményem szerint nem fogunk nekiállni alkudozni, ez egyoldalú jogi nyilatkozat. Az elővásárlási jog a szerződésben le van írva.

dr. Morvai Gábor: szerintem a kérdés az, hogy az önkormányzatnak mennyit ér, hogy a területet rendbe tegye? Ha van ilyen szándék, lehet évekbe fog telni mire eljutunk a megvalósításig, de tulajdonképpen beárazásokra kerülnek ezek a garázsok, másrészt pedig kimondásra kerül hosszútávon az önkormányzat célja, hogy a tulajdonába kerüljön az összes felépítmény. Ebben a formában a piaci áron felül még azt is hozzá kell érteni ehhez, hogy az önkormányzat célja nemcsak abban mérhető, hogy milyen összegben vásárolta meg a területet, hanem abban is, hogy egy új funkciót fog kapni. Ha tudjuk azt, kik bérlik a garázsokat, akkor megkereshetjük őket és mi jelezhetjük nekik, hogy vegyék tudomásul, az ingatlan az önkormányzat tulajdona, ezért annak elővásárlási joga van, és el is várja, hogy a felépítmény adásvétele esetén, az elővásárlási joggal kapcsolatban, legalább 30 napos határidővel az önkormányzatot megkeresse. Ellenkező esetben az önkormányzat nem fog hozzájárulni az új tulajdonos bérleti szerződésének megkötéséhez. Azt gondolom, ehhez joga van az önkormányzatnak, ez egy proaktív hozzáállás. Ez abba az irányba hat, hogy végső soron az önkormányzat tulajdonába kerüljenek az ingatlanok.

Harsányi István: van-e további kérdés? – vélemény?- ha nincs, szavazzunk. Az elhangzott módosító javaslatról kell először szavaznunk, és ha ezt támogatja a bizottság az eredeti határozati javaslatról már nem kell szavaznunk. Aki támogatja, hogy az önkormányzat ne mondjon le elővásárlási jogáról és egymillió forintért vegye meg a garázst kérem, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) 1 tartózkodás szavazattal (dr. Sóvágó László,) és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**184/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja Hajdúszoboszló Város Önkormányzata Képviselő-testületének, hogy a Hajdúszoboszló, Rákóczi utca 25. szám alatt lévő, 6192 hrsz-ú közterület megnevezésű ingatlanon található 8. számú garázsra vonatkozóan az elővásárlási jogáról ne mondjon le, és vásárolja meg a felépítményt 1.000.000 Ft összegért.**

Határidő: 2022. december 15.

Felelős: bizottsági elnök

*A Városfejlesztési és Műszaki Bizottság 4 igen egyhangú szavazattal támogatta a* *garázs felépítmény elővásárlási jog gyakorlására előterjesztést.*

Bárdos Ilona: ha az önkormányzat tényleg megveszi egymillió forintért a felépítményeket, akkor meg kell jelölnünk a forrást is, hogy miből vásároljuk meg. Költségvetési tartalék terhére kell majd megvenni, ha úgy fognak dönteni a képviselő-testület tagjai.

1. **napirend**

***Előterjesztés Szilvalin-Gondozó Kft. ajánlatáról a hiányzó szociális, gyermekvédelmi ellátásokkal kapcsolatban. (képviselő-testületi ülés 13. napirend)***

Harsányi István: van-e kiegészítés?

Dede Erika: a Szociális- és Egészségügyi Bizottság a határozati javaslatokból, az 1-es pontot, illetve a 3-mas, a 4-es és a 6-os pontot támogatta. A szakiroda javaslata is ez lenne, hogy a Tisztelt Bizottság is ezeket a pontokat támogassa az előterjesztéssel kapcsolatosan. Nagy előrelépés lenne egy komplex, 40 férőhelyes családok átmeneti otthonának megvalósításához.

Harsányi István: Kérdés? vélemény? - nincs. Mivel a 3-mas javaslatot támogatták, így a 2-es és az 5-ös egyből kiesik. Javaslom a szakbizottság és a szakiroda javaslatát támogassuk mi is, mind a hat határozati javaslatról külön szavazunk.

Aki az I. határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**185/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága a SZILVALIN GONDOZÓ Kft. (székhelye:4060 Balmazújváros, Kossuth u. 12.) tulajdonában álló 4200 Hajdúszoboszló, Ádám utca 29/A. szám alatti ingatlan bérbeadására szóló ajánlatát elfogadja.**

**Javasolja Hajdúszoboszló Város Önkormányzata Képviselő-testületének, hogy 2023. január 01-től határozatlan idejű bérleti szerződést kössön, melynek összege havi bruttó 500.000 Ft. A döntéshozó a bérleti díj fedezetét a 2023. évi városi költségvetésbe betervezi. A bérleti szerződés kidolgozására felkéri Hajdúszoboszló Város Jegyzőjét.**

Aki az II. határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 5 nem szavazattal (Harsányi István, Mester József, dr. Sóvágó László, Nagy Attila, Tóth Márta) igen és tartózkodás szavazat nélkül nem fogadta el a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**186/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja a Hajdúszoboszló, Ádám u. 29/A. szám alatti bérelt ingatlan hasznosítását 24 férőhelyes családok átmeneti otthona (hátsó épület) és 9 férőhelyes gyermekek átmeneti otthonának feladat ellátására.**

Határidő: 2022. december 15.

Felelős: bizottsági elnök

Aki az III. határozati javaslatot támogatja kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**187/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Hajdúszoboszló, Ádám u. 29/A. szám alatti bérelt ingatlan hasznosítását 40 férőhelyes családok átmeneti otthona (első és hátsó épületegyüttes) feladat ellátására. Az ellátási terület Hajdúszoboszló város közigazgatási területe. A Bizottság javasolja, hogy a döntéshozó a feladat ellátásával bízza meg a Hajdúszoboszlói Kistérségi Szociális, Család- és Gyermekjóléti Központot. Ezzel egyidejűleg a Hajdúszoboszlói Kistérségi Többcélú Társulás hozzájárulását kérje ahhoz, hogy a fenntartásában működő szociális intézmény újabb telephellyel – Hajdúszoboszló, Ádám u. 29/A. - bővüljön a fenti feladatok ellátásának végrehajtására.**

Aki az IV. határozati javaslatot támogatja kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**188/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága javasolja felkérni a Hajdúszoboszlói Kistérségi Többcélú Társulás Társulási Tanácsát, mint a Hajdúszoboszlói Kistérségi Szociális, Család- és Gyermekjóléti Központ (4200 Hajdúszoboszló, Kossuth u. 15.) fenntartóját, hogy az intézmény új szolgáltatások bevezetését valamint újabb telephellyel történő bővítését engedélyezze.**

Határidő: 2022. december 15.

Felelős: bizottsági elnök

Aki az V. határozati javaslatot támogatja kérem kézfeltartással jelezze.

A Pénzügyi és Gazdasági Bizottság 5 nem szavazattal (Harsányi István, Mester József, dr. Sóvágó László, Nagy Attila, Tóth Márta) igen és tartózkodás szavazat nélkül nem fogadta el a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**189/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja, hogy a családok átmeneti otthona és/vagy gyermekek átmeneti otthonának biztosítása, működő szolgáltatóval (Szilvalin-Gondozó Kft. - 4060 Balmazújváros, Kossuth u. 12.) történő feladat-ellátási szerződés keretében valósuljon meg.**

Határidő: 2022. december 15.

Felelős: bizottsági elnök

Aki az VI. határozati javaslatot támogatja kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**190/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja, hogy a fogyatékosok nappali intézményének ellátására, működő szolgáltatóval kezdődjenek egyeztető tárgyalások a feladatellátás kiszervezésének tekintetében.**

Határidő: 2022. december 15.

Felelős: bizottsági elnök

**8. napirend**

***Előterjesztés szándéknyilatkozat fogyatékosok nappali ellátásával kapcsolatban. (képviselő-testületi ülés 14. napirend)***

Harsányi István: van-e kiegészítés?

Dede Erika: amit előzőleg megszavaztunk, a 6-os pontban, ez már annak a végrehajtása lenne. Szeretném, ha támogatnánk ezt a szándéknyilatkozatot, hiszen ezzel az egyesülettel több évre visszanyúló kapcsolatunk van a pszichiátriai nappali ellátással, és most van egy EU-s pályázat, amin nyerhet ez az egyesület. Én támogatnám azt, hogy a hiányzó szociális nappali ellátásaink közül, a fogyatékosok nappali ellátását rá tudnánk bízni, feladatellátási szerződéssel.

Harsányi István: van-e kérdés? vélemény?- amennyiben nincs, kérem szavazzunk.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**191/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja hogy a Társ Egyesület (4200 Hajdúszoboszló, Baross u. 25/A) által fenntartott Társ Szociális Intézménye, amennyiben alkalmassá válik - érvényes működési engedéllyel rendelkezik - a fogyatékosok nappali ellátásának biztosítására, Hajdúszoboszló Város Önkormányzata mint e feladatra kötelezett, a Társ Egyesülettel a fogyatékosok nappali ellátását feladat-ellátási szerződés keretében biztosítsa.**

Határidő: 2022. december 15.

Felelős: bizottsági elnök

**9. napirend**

***Előterjesztés a Magyar Vöröskereszt Hajdúszoboszlói Területi Szervezetének elhelyezéséről. (képviselő-testületi ülés 15. napirend)***

Harsányi István: van-e kiegészítés?

Nyéki István: a jelenleg Kossuth u. 9. szám alatt található iroda vegyes rendeltetésű épület. Hátul komfort nélküli önkormányzati lakások vannak, ezek az évek során kiürítésre kerültek, mivel olyan állapotban voltak, hogy gazdaságilag nem volt érdemes velük foglalkozni. Az utcai rész felől helyezkedik el az iroda, eléggé leromlott körülmények között.

A Hősök terén van egy megüresedett iroda, ami teljes egészében alkalmas lenne arra, hogy a Vöröskereszt hosszútávon irodaként és „egészségpontként” tudja üzemeltetni. Természetesen ők vállalják a kialakítás és az üzemeltetés költségeit. Kérjük, amennyiben lehetséges, bérleti díjmentesen vehessék igénybe a helyiséget, ezzel is támogatva őket.

Czeglédi Gyula: felmerült, hogy a Horogház felújítása valószínűleg halasztódik, mivel a pályázatunk nem volt sikeres, és nem tudjuk mikor lesz újra kiírva. Emiatt ez nem fog megvalósulni egyhamar. Viszont, van egy kötelezettségünk május 31-ig. Eddig kell a mulasztásos törvénysértést megszüntetnünk. Azt javasolnám, hogy a jelenleg a Vöröskereszt használatában álló ingatlanban, nyíljon lehetőség ideiglenesen a szenvedélybetegek ellátására. Azért ideiglenesen, mert a múzeum is szeretné használni, mivel ez egy átjárható épület, és közép-hosszabb távon lehet értelmezése, hogy a múzeumi profil ezzel tudjon bővülni. Addig átmenetileg, hogy eleget tudjunk tenni a követelménynek, illetve az általunk tett ígérvénynek, ez ott kialakítható lenne. Beszéltem a Szociális és Egészségügyi Bizottság elnökével, jelezte, hogy a szenvedélybetegeknek elég jó a finanszírozása, még az alapja is megteremthető lenne, hogy az iroda tudjon működni és eleget tegyünk ennek a követelménynek.

Dede Erika: én mindent elfogadok, csak az ellátások bővüljenek, mert az a város lakosságának tesz jót. Ez azt jelenti, hogy erről újabb előterjesztés és újabb társulási engedély kell, ha ezt a HKSZK keretein belül szeretnénk megoldani.

Jónás Kálmán: Vezérigazgató Urat kérdezem, hogyha kiköltözik onnan a Vöröskereszt és erre a célra szeretnénk használni azt az épületet, akkor szükséges még egy felújítás? Milyen állapotban van az az épületrész?

Nyéki István: nyilván, ahogy mondtam, vannak hiányosságok. Természetesen ennek a felújításnak, átépítésnek a terjedelmét az fogja megszabni, hogy a telepíteni kívánt funkciókhoz, esetlegesen speciális előírások vannak. Vizes blokkok száma, helységek adottsága, elosztása. Alaphelyzetben van a kisebb raktár, a kisebb folyosóról egy lakás, a nagyobb folyosóról egy terem nyílik, amit használtak anonim alkoholistáknak, vagy különböző rendezvényekre. Van az a két része, amit a Vöröskereszt használ irodának, pici raktárnak és egy konyha és egy kis mosdó tartozik hozzá. Ehhez csatlakozik, amik korábban szociális lakások voltak, hogy azoknak szükséges a bevonása a jelzett funkcióhoz, erről én most nem tudok nyilatkozni. Azt bátran mondhatom, hogy átalakítást bizonyára igényel, melyhez pénzügyi finanszírozás szükséges.

Jónás Kálmán: akkor, az nem járható út esetleg, hogy eleve a Horogházat újítjuk fel? Ha erre az épületre úgyis költeni kell és hosszú távú terve a városnak, hogy ezt a területet a múzeum céljára biztosítsa, akkor esetleg ezt a felújításra jutó pénzt nem lehet a Horogház renoválására fordítani, ha már nem nyert a pályázatunk és ott megvalósítani?

Nyéki István: a Horogházban például nincs víz. Ott az alapoktól kellene indulni, tehát az egészen más, mint a Vöröskereszt épülete, attól függetlenül, hogy arra azt mondtam, leromlott állapotú. Májusig a Horogházat nem lehetne felújítani.

Czeglédi Gyula: ebben az épületben, azért működik egy iroda és különböző rendezvények is helyt kapnak, tehát rendben van. Lehet rá költeni, újítani, vagy egy tisztasági festést végezni, de nem olyan rég jártam ott és kulturáltan néz ki belülről az ingatlan.

Nyéki István: az a kérdés, hogy az épület a tervezett funkciónak megfelel így, vagy nem?

Dede Erika: nyilván ennek utána fogok járni.

dr. Kovács Gergely: ez a május 31. nyilván határidő, de emiatt ne egy elkapkodott felújítás legyen. Ne más fontos dologtól vegyük el az időt és a pénzt, hanem legyen megcsinálva rendesen, normálisan. Tényleg legyen foglalkozva vele és ez szerintem mindenki számára egy járható megoldás lenne.

Harsányi István: van-e további hozzászólás? – amennyiben nincs, kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**192/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága hozzájárul, hogy a Magyar Vöröskereszt Hajdúszoboszlói Szervezete az önkormányzat tulajdonában, de a Hajdúszoboszlói Nonprofit Zrt. vagyonkezelésében lévő 4200 Hajdúszoboszló, Hősök tere 3. sz. alatti 8-as számú helyiségét díjmentesen használhassa irodának és „Egészség-pontnak”, határozatlan ideig.**

**A szükséges átalakítások költségeit, valamint a közüzemi (víz, csatorna, fűtés, elektromos áram stb.) díjakat a Vöröskereszt viseli.**

Határidő: 2022. december 15.

Felelős: bizottsági elnök

*A Városfejlesztési és Műszaki Bizottság 4 igen egyhangú szavazattal támogatta a Magyar Vöröskereszt Hajdúszoboszlói Területi Szervezetének elhelyezéséről előterjesztést.*

**10. napirend**

***Javaslat a köztemetőkről és temetkezési rendjéről szóló önkormányzati rendelet módosítására. (képviselő-testületi ülés 16. napirend)***

Harsányi István: Van-e kiegészítés? – nincs. Kérdés? – vélemény? –amennyiben nincs, kérem szavazzunk.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**193/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének a köztemetőről és temetkezési rendjéről szóló 14/2000. (X. 19.) önkormányzati rendelet módosítására előterjesztést és rendelettervezetet.**

Határidő: 2022. december 15.

Felelős: bizottsági elnök

*A Városfejlesztési és Műszaki Bizottság 4 igen egyhangú szavazattal támogatta a köztemetőkről és temetkezési rendjéről szóló önkormányzati rendelet módosítására előterjesztést.*

**11. napirend**

***Beszámoló a 2022. évi beruházási, felújítási munkákról. (képviselő-testületi ülés 17. napirend)***

Harsányi István: van-e kiegészítés?

Szilágyiné Pál Gyöngyi: tegnap mindannyian értesülhettünk arról, hogy a beszámolóban, a 20. oldalon, 6. pontban szereplő, belterületi utak felújításáról pályázatunk nyertes pályázat lett. Ebben az esetben is elkezdődhet az az előkészítési munka, elsősorban a támogatási szerződések megkötése kapcsán.

Harsányi István: kérdés van-e? – vélemény?

A Fürdő utca felújítása előre jött? Ez nem jelent majd elszámolási problémát?

Szilágyiné Pál Gyöngyi: pillanatnyilag még nem tudjuk, jelenleg előkészítés alatt van az elszámolás benyújtása. A Fürdő utca, mivel lényegesen korábban készült el, mint a Mátyás Király sétány és a Szent István Park rekonstrukciója, ezért a közbeszerzési tanácsadó az elszámolás benyújtásért ismét föltette utólagos közbeszerzési ellenőrzésre a támogató irányába. A folyamat elindult, de nincs még visszajelzés, nyilván ettől függ, hogy az elszámolhatósága biztosított lesz-e, hogyha a közbeszerzési utóellenőrzés mindenben megfelel az alkalmazott eljárásnak és ezután indulhat a közbeszerzés.

Czeglédi Gyula: azt szeretném kérni az előterjesztőtől, hogy egy tétellel egészítsék ki. Ha már a beruházásokról, felújításokról szólunk, akkor a tegnapi nap eredménye az ipari övezetnek a kihirdetése is az. Igaz, hogy ez formálisan a Városgazdálkodási Zrt-nek a projektje, de mégis csak önkormányzati koordinációval és irányítással működik, tehát legyen része. Az is már nemcsak egy beadott pályázat, hanem egy kihirdetett 100 milliós tétel. Így a végén tulajdonképpen azok az összegek vannak itt, amik még támogatásra várók, ezek most lecsökkentek 700 millióra a még döntésre váró pályázataink száma, és a fölötte lévő szám pedig 1 milliárddal megemelkedik. Nem ti foglalkoztok vele operatívan, de mégis legyen része az anyagnak, mert a város viselt beruházása.

Harsányi István: Van-e hozzászólás?

Kanizsay György Béla: a 6-os pontban említett új rendezvényközpontnál, 400 millió forint támogatást nyertünk el. Eddig 136 millió forint került felhasználásra. A fennmaradó résznek mi lesz a sorsa? - vagy vissza kell fizetni?

Szilágyiné Pál Gyöngyi: azt már vissza is fizette az önkormányzat. Ezt csak előkészítésre lehetett felhasználni, ami nálunk kimerült 136 millió forintban. További felhasználásra nincs lehetőség, mert nem lehet átfordítani a megvalósítási szakaszra. Erre újabb pályázatot kell beadni, ha az önkormányzatnak szándéka van rá.

Harsányi István: észrevétel van-e? Ha nincs, akkor szavazzunk, aki támogatja az előterjesztést, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**194/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága a 2022. évi**

**beruházásokról és felújításokról készült beszámolót elfogadja.**

Határidő: 2022. december 15.

Felelős: bizottsági elnök

*A Városfejlesztési és Műszaki Bizottság 4 igen egyhangú szavazattal támogatta a 2022. évi beruházási, felújítási munkákról előterjesztést.*

**12. napirend**

***Előterjesztés a bölcsődei tagintézmény kivitelezéséhez szükséges saját többletforrás igényről. (képviselő-testületi ülés 18. napirend)***

Harsányi István: van-e kiegészítés? kérdés? vélemény? Ha nincs, akkor szavazzunk! Aki a határozati javaslatot elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**195/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a bölcsődei tagintézmény kivitelezéséhez szükséges saját többletforrás igényről előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete „Hajdúszoboszlói Gyermeksziget Bölcsőde Aprócska Bölcsődei Tagintézményének létrehozására” című (projektazonosító száma: TOP-1.4.1-19-HB1-2019-00013) pályázat megvalósításához a 2022. évi városi költségvetés intézményfelújítási kerete (14.sz. melléklet 2/ÖK sor) terhére az alábbi forrásokat biztosítja:**

* **víziközmű bekötés tervezés, engedélyezés és kivitelezés költségeire bruttó 2.145.218 Ft keretösszeget;**
* **eszközbeszerzésre bruttó 1.543.230 Ft összeget.**

Határidő: 2022. december 15.

Felelős: bizottsági elnök

*A Városfejlesztési és Műszaki Bizottság 4 igen egyhangú szavazattal támogatta a bölcsődei tagintézmény kivitelezéséhez szükséges saját többletforrás igényről előterjesztést.*

**13. napirend**

***Tájékoztatás a bölcsőde kivitelezéséhez szükséges, Támogató felé benyújtott többletforrás igényről. (képviselő-testületi ülés 19. napirend)***

Harsányi István: Van-e kiegészítés?

Szilágyiné Pál Gyöngyi: az előterjesztés készítése időszakában még úgy írtam, hogy a beadvány nem került benyújtásra, de múlt hét pénteken meg tudtuk küldeni a támogató felé a komplett összeállított támogatási igényt. Már az elbírálásra várunk.

Harsányi István: Van-e kérdés, - észrevétel? Ha nincs, akkor szavazzunk! Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**196/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadja a tájékoztatást a Hajdúszoboszlói Gyermeksziget Bölcsőde Aprócska Bölcsődei Tagintézményének létrehozására (4200 Hajdúszoboszló, Rákóczi u. 70.) című pályázat megvalósításához előkészített többlettámogatási igényről.**

Határidő: 2022. december 15.

Felelős: bizottsági elnök

**14. napirend**

***Előterjesztés közvilágítási feladatellátáshoz szükséges forrás biztosításáról. (képviselő-testületi ülés 20. napirend)***

Harsányi István: van-e kiegészítés? – nincs. Kérdés? vélemény? Ha nincs, akkor szavazunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**197/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a közvilágítási feladatellátáshoz szükséges forrás biztosításáról előterjesztést és határozati javaslatot, és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a 2022. évi városi költségvetés 9. sz. melléklet 06/ÖK (egyéb áramdíjak) soráról 5 M Ft összeget, a költségvetés általános tartalék keretből 3 M Ft összeget csoportosít át a városüzemeltetési tábla (9.sz. melléklet) 05/ÖK sorra (közvilágítás).**

Határidő: 2022. december 15.

Felelős: bizottsági elnök

**15. napirend**

***Előterjesztés a TOP\_PLUSZ pályázatokhoz kapcsolódó többlet önerő biztosításáról. (képviselő-testületi ülés 22. napirend)***

Harsányi István: van-e kiegészítés?- kérdés? vélemény? Ha nincs, akkor szavazunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**198/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a TOP\_PLUSZ pályázatokhoz kapcsolódó többlet önerő biztosításáról előterjesztést és határozati javaslatot, és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a 2022. évi városi költségvetés tartalékkerete terhére:**

* **az „Energetikai korszerűsítés Hajdúszoboszlón” című pályázathoz kiviteli tervek elkészítésére bruttó 11.518.900 Ft;**
* **„a hajdúszoboszlói Lurkó Óvoda korszerűsítése” című pályázathoz kiviteli tervek elkészítésére bruttó 14.986.000 Ft**

**összeget biztosít.**

Határidő: 2022. december 15.

Felelős: bizottsági elnök

**16. napirend**

***Előterjesztés a Gasztro tér hasznosítási pályázata kapcsán.*** ***(képviselő-testületi ülés 21. napirend)***

Harsányi István: van-e kiegészítés?

Szilágyiné Pál Gyöngyi: délelőtt a Turisztikai és Nemzetközi Kapcsolatokért Felelős Bizottság megtárgyalta az előterjesztésünket és támogatta, hogy a pályázati felhívás ismét kiírásra kerüljön azonos tartalommal, mint az előző eljárásban.

Harsányi István: kiírtuk a pályázatot, nem volt érvényes pályázat, és most talán, lesz egy másik pályázó, - ígéretet kaptunk, ezért is célszerű lenne még kiírni, hogy a jövő nyáron már ez a tér benépesüljön.

Harsányi István: van-e kérdés?

dr. Sóvágó László: aki pályázni akar, ő valamilyen formában ismerhető? Ő egy komoly ember?

Szilágyiné Pál Gyöngyi: nem tudom, hogy mondhatom-e, szerintem nem titkos, a Búzavirág ’94 Kft. Kolozsvári Csaba, aki megkereste a hivatalt illetve ő fizette már be az ajánlati biztosítékot.

dr. Sóvágó László: ha ez is érvénytelen lesz, akkor átcsúszunk szilveszter előtt valóban a „bohózat” kategóriába, de ha ő egy megalapozott, akkor legyen, csak nehogy véletlenül megint „tréfának szánjuk”.

Szilágyiné Pál Gyöngyi: a turisztikai bizottsági ülésen az egyik meghívottól is elhangzott, hogy talán más cég is érdeklődik még.

dr. Sóvágó László: megértettem és el is fogadom. A kérdésem megalapozottságát 2-3 év tapasztalata bizonyítja.

Harsányi István: van-e további észrevétel? - ha nincs, akkor szavazunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**199/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a gasztro tér hasznosítására kiírt pályázat ismételt meghirdetését a 255/2022. (X.20.) számú képviselő-testületi határozatnak megfelelő tartalommal és lebonyolítással. Az ajánlatok beadási határideje: 2023. január 10.**

Határidő: 2022. december 15.

Felelős: bizottsági elnök

*A Városfejlesztési és Műszaki Bizottság 4 igen egyhangú szavazattal támogatta* *a Gasztro tér hasznosítási pályázata kapcsán előterjesztést.*

**dr. Sóvágó László a Pénzügyi és Gazdasági Bizottság tagja távozott az ülésről.**

**17. napirend**

***Előterjesztés a Hajdúszoboszló zártkert 9531 hrsz. alatti ingatlant érintő elővásárlási jogról való lemondásról.*** ***(képviselő-testületi ülés 38. napirend)***

Harsányi István: kívánja-e valaki kiegészíteni? Arról van szó, hogy egy zártkerti ingatlant kívánnak megvenni és elővásárlási joggal élhet az önkormányzat. A határozati javaslatban az szerepel, hogy nem kívánunk élni az elővásárlási joggal.

Van-e kérdés? Vélemény? - amennyiben nincs, akkor szavazunk, aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**200/2022. (XII.14.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja, hogy a Hajdúszoboszló zártkert 9531 hrsz. alatti ingatlan adásvételi szerződése kapcsán Hajdúszoboszló Város Önkormányzata nem kíván elővásárlási jogával élni.**

Határidő: 2022. december 15.

Felelős: bizottsági elnök

Harsányi István: egyebekben van-e valakinek közlendője, bejelentenivalója? – nincs.

Köszönöm mindenki munkáját! Kellemes karácsonyi ünnepeket és boldog új évet kívánok mindenkinek!

A Pénzügyi és Gazdasági Bizottság elnöke 1535 órakor az ülést bezárta.

A Bizottság által tárgyalt képviselő-testületi előterjesztések a képviselő-testület 2022. december 15-ei nyílt üléséről készített jegyzőkönyv mellékletét képezik.

**K.m.f.**

**Harsányi István Mester József**

***bizottsági elnök bizottsági elnökhelyettes***

**Balla Lászlóné**

***jegyzőkönyvvezető***